Jens Henrik Thulesen Dahl (DD), 2025-03-13:
Tak for det, og tak til europaministeren for redegørelsen.
Når jeg kigger på redegørelsen fra i år, ligner den et langt stykke hen ad vejen den fra sidste år med den fortsatte støtte til Ukraine og arbejdet med det lange, seje træk i forhold til understøttelsen af deres kamp, som på mange måder stod uændret på det tidspunkt, hvor den her redegørelse blev skrevet.
Hvis vi så ser på situationen i dag, kan jeg godt forudse jeg, at redegørelsen for 2025 bliver meget anderledes.
For med den nye administration i USA ser det ud til, at vi lige pludselig er blevet alene hjemme i Europa.
Hele EU skal på en ny måde tage ansvar for vores eget forsvar og for at understøtte Ukraines kamp.
Vi kan ikke som tidligere bare læne os tilbage og regne med, at USA rager kastanjerne ud af ilden for os.
Lige nu kommer der forskellige meldinger nærmest hver dag: Nu støtter USA Ukraine, nej, nu gør de ikke, jo, nu gør de det vist igen.
Det er ganske forståeligt, at Zelenskyj frustreres over situationen og den manglende forståelse fra USA.
Derfor bakkede vi også i Danmarksdemokraterne op om den pakke, der skulle afgives mandat til i sidste uge i Europaudvalget, der grundlæggende støtter Kommissionens plan for oprustning af europæisk forsvar med henblik på et Europa, som tager større ansvar for egen sikkerhed.
Vi har en stor bekymring for, at der dermed åbnes for fælles lån i EU, men vi anser den geopolitiske situation så alvorlig, at vi i den her situation accepterede mandatet.
Det betyder dog ikke, at vi i andre sammenhænge vil acceptere fælles lån, for det gør vi ikke.
Det er overordnet set en uheldig glidebane.
Men lige nu handler det i høj grad om kriseparathed, og ordene om, at vi skal tage større ansvar, er lige pludselig blevet mere aktuelle, end nogen havde forestillet sig.
Derudover skal vi heller ikke glemme, at der kommer en tid efter Trump, og selv om USA lige nu agerer uforståeligt og i mine øjne uansvarligt i relation til det ansvar, man må have som supermagt, så falder tingene til ro igen.
Og når vi nu påtager os det ansvar, som vi i Europa uvægerlig burde have taget for længe siden, så vil tingene helt sikkert over tid finde deres leje.
Så er der konkurrenceevnen i Europa, hvor vi jo har ligget i baghjul på USA, og hvor vi har diskuteret, hvordan vi kunne bedre konkurrenceevnen og vilkårene for virksomhederne i EU.
Ingen havde sikkert tænkt, at det kom til at handle om handelskrig med toldmure; en tilgang, som kan risikere at skabe recession i USA, hvilket også slår klart igennem på aktiemarkederne.
Det er en tilgang, som bare kommer til at koste alle dyrt.
Men vi er nødt til at forsvare os, så godt vi kan, og derfor er Kommissionens tilgang om forenkling af regler og mindskelse af administrative byrder for virksomhederne, selv om det i det overordnede billede kan virke småt, naturligvis den rigtige vej at gå.
Jeg håber, at Kommissionen kan og vil leve op til de planer, der er lavet, og de løfter, der er givet.
For uanset hvordan den geopolitiske situation er, vil en lettelse for danske virksomheder kunne bedre deres konkurrence, toldmure eller ej.
Energipolitikken er uundgåeligt også påvirket af situationen.
Målsætningen må i den her situation naturligvis være at mindske afhængigheden af Rusland.
Som redegørelsen nævner, er Norge og USA nu de største leverandører af gas til EU.
I forhold til en udvidelse af EU arbejder man i Ukraine målrettet på at gøre sig klar til optagelse, og det er ganske imponerende at høre dem fortælle om, hvad de gør, samtidig med at krigen kører.
Vi skal fortsat understøtte deres arbejde og hjælpe med, at de kan blive klar til at opfylde kriterierne for et medlemskab.
Endelig vil jeg lige glæde mig over, at EU har styrket partnerskabet med Grønland og Færøerne.
I forhold til Grønland er det i lyset af de sidste måneders begivenheder naturligvis vigtigt at arbejde for at styrke samarbejdet med Grønland, både fra dansk side og fra EU's side.
Tak for redegørelsen, og tak for ordet.